Source: https://alkotmanybirosag.hu/sajtomegjelenes/az-alkotmanybirosag-a-nyilvanossag-alkotmanyellenes-korlatozasanak-megszuntetesere-hivta-fel-az-orszaggyulest/
Timestamp: 2019-06-27 12:35:40
Document Index: 16287558

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Az Alkotmánybíróság a nyilvánosság...
Az Alkotmánybíróság az atlatszo.hu egyik közérdekű adatigénylésével kapcsolatban megállapította: alaptörvény-ellenes az, hogy ha egy közérdekből nyilvános adat minősített, akkor ezzel a nyilvánosságkorlátozással szemben nem lehet érvényesíteni a közérdekű adatok megismeréséhez való alapvető jogot a minősítés tartalmi felülvizsgálatát célzó eljárásban.
Az Alkotmánybíróság határozatában felhívta az Országgyűlést, hogy jogalkotói feladatának május 31-éig tegyen eleget, teremtse meg a lehetőségét annak, hogy az adatminősítéseket hatékony eljárásban, tartalmilag, érdemben is kontrollálni lehessen.
Ekkor fordult az Alkotmánybírósághoz az atlatszo.hu, és kérte, hogy mondják ki a tábla döntésének alaptörvény-ellenességét és semmisítsék meg.
Az Alkotmánybíróság az alkotmányjogi panaszt elutasította azzal, hogy az adatközlés megtagadásának jogszerűségéről hozott bírói döntéssel kapcsolatban a közérdekű adatok megismeréséhez fűződő jog sérelme nem állapítható meg, a jelenlegi szabályozás ilyen perekben a bíróságnak nem ad lehetőséget az adat minősítésének tartalmi felülvizsgálatára.
Kimondta ugyanakkor az Alkotmánybíróság, hogy az államnak gondoskodnia kell az alapjogok érvényesüléséhez szükséges feltételekről. Ennek érdekében a jogalkotó köteles olyan szabályozást alkotni, amely a lehető legnagyobb mértékben biztosítja az alapjogok érvényesülését.
Az Alkotmánybíróság kimondta: ha a jogrendben nincs olyan hatékony eljárás, amely alkalmas a minősítő a nyilvánosságot korlátozó döntésének érdemi felülvizsgálatára és felülbírálatára, akkor nem garantálható, hogy az adatminősítés a közérdekű és a közérdekből nyilvános adatok közül csak azokra vonatkozzon, amelyek esetében az valóban elkerülhetetlen. Nem garantálható továbbá az sem, hogy a minősítő indokolási kötelezettségének megfelelően eleget tegyen, és mérlegelése során kellő súllyal vegye figyelembe a nyilvánossághoz fűződő közérdeket.
Budapest, 2015. február 13., péntek (MTI)